سید حسن نصراللہ:

داعش کو امریکہ اور سعودی عرب نے بنایا تھا

حزب اللہ کے سربراہ نے امریکہ اور اور سعودی عرب کو داعش کا بانی قرار دیتے ہوئے کہا ہے کہ داعش کا مکمل خاتمہ قریب ہے۔

خبر کا کوڈ: ۴۳۱۷۴۴

تاریخ: ۱۰ بهمن ۲۰۱۷ - ۲۰:۴۳

رسا نیوز ایجنسی کی رپورٹ کے مطابق، جنوبی بیروت میں اربعین حسینی کے موقع پر عزاداروں کے بڑے اجتماع سے خطاب کرتے ہوئے حزب اللہ کے سربراہ سید حسن نصراللہ نے کہا کہ امریکہ اور سعودی عرب نے داعش کو بنایا تھا تاہم اسلامی انسانی اقدار کے خلاف اتنی بڑی سازش کو ناکام بنا دیا گیا ہے۔

انہوں نے کہا کہ عراق اور شام میں داعش کی مکمل نابودی میں کچھ باقی نہیں بچا ہے۔

سید حسن نصراللہ نے کہا کہ سعودی عرب نے سعد حریری کو ریاض بلا کر یرغمال بنا رکھا ہے اور انہیں استعفی دینے پر مجبور کیا گیا ہے اور یہ لبنان کے اندرونی معاملات میں کھلی مداخلت ہے۔

انہوں نے کہا کہ سعودی عرب نے سعد حریری سے زبردستی استعفی دلوا کر نہ صرف لبنانی وزیراعظم کی توہین کی بلکہ پوری لبنانی قومی کی توہین کی ہے۔

سید حسن نصراللہ نے خبر دار کرتے ہوئے کہا کہ سب سے زیادہ خطرناک بات یہ ہے کہ سعودی عرب، اسرائیل کو لبنان پر حملے کے لیے اکسا رہا ہے۔

انہوں نے کہا کہ میں یقین سے کہہ سکتا ہوں کہ سعودی عرب نے لبنان پر حملے کے عوض اسرائیل کو اربوں ڈالر کی پیشکش کی ہے۔

حزب اللہ کے سربراہ نے صراحت کے ساتھ کہا کہ سن دو ہزار چھے میں بھی سعودی عرب کے کہنے پر اسرائیل نے لبنان پر حملہ کیا تھا۔

انہوں نے اسرائیل کو خبردار کیا کہ وہ لبنان کی موجودہ صورت حال سے ناجائز فائدہ اٹھانے کی کوشش نہ کرے۔ ان کا کہنا تھا کہ حزب اللہ، پہلے سے کہیں زیادہ طاقتور ہے اور اسرائیل کا مقابلہ کرنے کے لیے تیار ہے۔

حزب اللہ کے سربراہ نے اسی طرح اربعین مارچ کو بے مثال واقعہ قرار دیتے ہوئے کہا کہ یہ بات قابل غور ہے کہ اس سال بھی کروڑوں افراد چہلم کے موقع پر کربلا آئے جن میں ہر ملک اور ہرقوم سے تعلق رکھنے والے افراد شامل ہیں۔ /۹۸۸/ ن۹۴۰